เผยต่างชาติขายบอนด์โกยกำไร10%
เอเซียพลัส ชี้ 11-15 ต.ค.ต่างชาติขายบอนด์กำกำไรเฉียด10%
11 ต.ค. 2553

เอเซียพลัส ชี้ 11-15 ต.ค.ต่างชาติขายบอนด์กำกำไรเฉียด10%
บริษัทหลักทรัพย์เอเซียพลัส(ASP)ออกบทวิเคราะห์ว่า   ฝ่ายวิจัยประเมินว่าช่วงเวลา 18-30 ต.ค.53 น่าจะเป็นช่วงเวลาที่มีโอกาสสูงมากกว่าที่ ธปท.จะออกมาเคลื่อนไหว ไม่ว่าจะเป็นแนวโน้มการคงอัตราดอกเบี้ยนโยบายหรือการออกมาตรการเพื่อสกัดการแข็งค่าของเงินบาท สิ่งที่จะต้องเกิดขึ้นจึงน่าจะเป็นการทยอยลดความเสี่ยงของนักลงทุนต่างประเทศที่ถือพันธบัตร(Bond)  ในมือค่อนข้างมาก ด้วยการทยอยขายออกก่อนที่จะถึงช่วงเวลาแห่งความกดดัน
อย่างไรก็ตามขณะนี้เริ่มเห็นสัญญาณการขายบอนด์ออกมาบ้างแล้ว หลังจากอัตราผลตอบแทน (Bond Yield  )   ปรับเพิ่มขึ้น โดยเฉพาะตัว 10 ปีที่มีการปรับเพิ่มขึ้นมา 0.22% ดังนั้นยวิจัยคาดว่านักลงทุนต่างประเทศจะเริ่มขาย  Bond หนักขึ้นเรื่อยๆ ในช่วง 11-15 ต.ค.53 นี้   เพราะหากขายช้าและเลยไปถึงช่วง 18-30 ต.ค. หากมีมาตรการใดๆออกมา Yield  อาจมีการดีดตัวเร็วและแรงจนทำให้นักลงทุนต่างประเทศขาดทุนหนักได้ 
บทวิเคราะห์ระบุว่าตั้งแต่ต้นปีถึงปัจจุบันต่างชาติได้เข้ามาลงทุนในบอนด์รวมทั้งสิ้น 2.75 แสนล้านบาทเพิ่มขึ้นอย่างมากจากปี2552 ที่ทั้งปีซื้อสุทธิเพียง 2.3หมื่นล้านบาท และหากนักลงทุนต่างชาติขายบอนด์ออกตอนนี้ก็จะได้รับกำไรจากการลงทุนประมาณ 9.36 % ซึ่งไม่นับรวมกำไรจากอัตราแลกเปลี่ยนที่จนถึงขณะนี้คาดว่าจะได้รับกำไรจากอัตราแลกเปลี่ยนแล้วประมาณ 11.11%
สำหรับการเข้ามาลงทุนในตลาดหุ้นนั้นนับจากวันที่ 23ก.ค.ถึงปัจจุบันต่างชาติก็ได้รับกำไรจากการลงทุนในตลาดหุ้นในอัตราที่สวยงามเช่นกันเพราะรอบนี้ต้นของนักลงทุนต่างชาติเฉลี่ยอยู่ที่ 915 จุดซึ่งวันนี้ดัชนีปิดที่ 977.85 จุดก็เท่ากับว่า มีกำไรจากดัชนีหุ้นที่เพิ่มขึ้นแล้ว 6.86 % และยังไม่นับรวมกำไรจากอัตราแลกเปลี่ยน